[Nicolaus Episcopus servus servorum Dei, dilectis filiis Abbati et Conventui Clun. salutem et Apostolicam benedictionem. Cum à nobis petitur quod justum est et honestum, tam vigor æquitatis, quàm ordo exigit rationis, ut id per sollicitudinem officii nostri ad debitum perducatur effectum. Eapropter, dilecti in Domino filii, vestris justis postulationibus grato concurrentes assensu, adinstar felicis recordationis Gregorii Papæ IX. prædecessoris nostri vobis, et fratribus vestris auctoritate præsentium indulgemus, ut infra Parochias vestras pro ea portione, qua veteres decimas ibi hactenus habetis atque percepistis, de Novalibus redactis noviter ad culturam, quæ à tempore cujus non extat memoria non fuerunt exculta, decimas percipere valeatis. Nulli ergo, etc. Datum Romæ apud sanctum Petrum X. Kalendas Februarii, Pontificatus nostri anno II.]